钦定古今图书集成/明伦汇编/人事典/第059卷 > 《岩栖赋》吴筠
## 钦定古今图书集成/明伦汇编/人事典/第059卷 > 《岩栖赋》吴筠

“感元圣之垂训，悟己亲而名疏，言可放而从默，身应
卷而忽舒，爰鹪鹩之巢林，在一枝而有馀，性所悦而
难违，托兹山以结庐，果栖迟而我惬，即逍遥之灵墟”，
观其缭崇峦，横峻谷，激泌泉，罗森木，后巍峨以萦纠，
前参差而耸伏，追阴壑之夏凉，偃阳崖之冬燠，美劲
节于松筠，翫幽芳于兰菊，虚籁清耳，闲云莹目，因海
鹤以惊夜，任鶤鸡以知旭。虑静于无扰，神恬于寡欲。
于是歌《考槃》于诗人，讽嘉遁于大易。远浮俗之艰险，
消毁誉之损益，蹈方外之坦途，信可免于兢惕。既即
阴以息影，由不行而灭迹。虽区中之末计，实世途之
良策。人所弃而己收，故处约而恒适。览无见以收视，
听无声以黜聪，和匪专于旨酒，乐奚“必于丝桐。焚清
香以练气，启玉检而击蒙，期遗滞于昭旷，庶近真于
感通。鉴太虚之有象，覆妙用之非空。朝天甚简，采药
多暇，形犹资于吐纳，意已迸于将迓。知道无废兴，而
物有存谢，故挹生本而常生，体化宗而不化。萧萧绝
尘，境谁与邻？”迹远而朋游益旷，机忘而鸟兽可驯，韵
靡叶于当时，心常依于古人。仰由皓之逸轨，咏羲农
之化淳。师黄老之元奥，友松乔之道真。惭无功之逮
物，良独善于吾身。祇所幸其自得，敢韬精于隐沦。